Document ID: 32009R1233

UREDBA KOMISIJE (EU) št. 1233/2009
z dne 15. decembra 2009
o določitvi posebnega ukrepa za podporo trga v sektorju mleka
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 186 in člena 188(2) v povezavi s členom 4 Uredbe,
ob upoštevanju naslednjega:
(1)
Svetovne tržne cene za mlečne izdelke so občutno padle zaradi zmanjšanja povpraševanja, ki je posledica finančne in gospodarske krize. Tržne cene Skupnosti za mlečne izdelke so prav tako močno padle zaradi krize in sprememb v dobavi.
(2)
Padec cen mlečnih izdelkov v Evropski uniji je močno vplival na odkupne cene kmetijskih proizvodov. Za trajnostno izboljšanje razmer bo potrebnega veliko časa. Zato je primerno državam članicam dodeliti finančna sredstva za pomoč proizvajalcem mleka, ki jih je kriza v sektorju mleka močno prizadela in imajo v danih okoliščinah težave z likvidnostjo.
(3)
Finančna sredstva za vsako državo članico se izračunajo na podlagi proizvodnje mleka v obdobju 2008/2009 v okviru nacionalnih kvot. Države članice morajo razpoložljiv nacionalni znesek razdeliti na podlagi objektivnih meril in na nediskriminatoren način, pri čemer se morajo izogniti kakršnemu koli izkrivljanju trga in konkurence.
(4)
Pri izvajanju te uredbe je treba upoštevati institucionalne sporazume vsake države članice.
(5)
Pomoč proizvajalcem mleka se mora dodeliti kot intervencijski ukrep za ureditev kmetijskih trgov v skladu s členom 3(1)(b) Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (2).
(6)
Iz proračunskih razlogov bo Skupnost financirala izdatke, ki jih imajo države članice v zvezi s finančno pomočjo proizvajalcem mleka, le v primerih, ko se takšna plačila izvršijo v določenem roku.
(7)
Za zagotovitev preglednosti ter nadzora in ustreznega vodenja nacionalnih finančnih sredstev morajo države članice Komisiji sporočiti objektivna merila, ki jih uporabljajo za določitev metod za dodeljevanje pomoči, ter določbe, ki so jih sprejele za preprečitev izkrivljanja trga.
(8)
Za zagotovitev, da proizvajalci mleka čim prej prejmejo pomoč, morajo biti države članice sposobne izvajati to uredbo, takoj ko je to mogoče. Zato mora ta uredba začeti veljati takoj.
(9)
Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Države članice uporabijo zneske iz Priloge za zagotovitev pomoči proizvajalcem mleka, ki jih je resno prizadela kriza v sektorju mleka, na podlagi objektivnih meril in na nediskriminatoren način, pri čemer ta plačila ne smejo povzročiti izkrivljanja konkurence.
Člen 2
1. Ukrepi, ki jih določa člen 1 te uredbe, se štejejo za intervencijske ukrepe za ureditev kmetijskih trgov v smislu člena 3(1)(b) Uredbe (ES) št. 1290/2005.
2. Plačila v zvezi s pomočjo iz člena 1 te uredbe izvršijo države članice najpozneje do 30. junija 2010.
Člen 3
Za pomoč, določeno v členu 1, države članice Komisiji sporočijo:
(a)
nemudoma in najpozneje 31. marca 2010 opis objektivnih meril, ki se uporabljajo za določitev metod za dodelitev pomoči, ter določbe, sprejete za preprečitev izkrivljanja trga;
(b)
najpozneje do 30. avgusta 2010 skupno višino zneskov izplačane pomoči ter število in vrsto prejemnikov pomoči.
Člen 4
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. decembra 2009

Labels: 17
19
5
3
6